หุ้นยุโรปปิดบวกรับอีซีบีเพิ่มคาดการณ์ศก.ยูโรโซน
ตลาดหุ้นยุโรปปิดขยับขึ้นเมื่อคืนนี้ (2 มิ.ย.) ขานรับอีซีบีที่ปรับเพิ่มตัวเลขคาดการณ์การขยายตัวทางเศรษฐกิจในยูโรโซน และอัตราเงินเฟ้อในปีนี้ อย่างไรก็ตาม ตลาดได้รับแรงกดดันจากการร่วงลงของหุ้นกลุ่มพลังงาน หลังจากที่ประชุมโอเปก ไม่สามารถตกลงกันได้เกี่ยวกับการควบคุมราคาและปริมาณน้ำมันในตลาด
3 มิ.ย. 2559

สำนักข่าวอินโฟเควสท์รายงานว่า ดัชนี Stoxx Europe 600 ขยับขึ้น 0.1% ปิด (2 มิ.ย.) ที่ 344.35 จุด, ดัชนี CAC-40 ตลาดหุ้นฝรั่งเศสปิดที่ 4,466.00 จุด ลดลง 9.39 จุด หรือ -0.21% ,ดัชนี DAX ตลาดหุ้นเยอรมันปิดที่ 10,208.00 จุด เพิ่มขึ้น 3.56 จุด หรือ +0.03% และดัชนี FTSE 100 ตลาดหุ้นลอนดอนปิดที่ 6,185.61 จุด ลดลง 6.32 จุด หรือ -0.10%
ตลาดหุ้นยุโรปได้รับแรงหนุนหลังจากธนาคารกลางยุโรป (ECB) ประกาศปรับเพิ่มตัวเลขคาดการณ์การขยายตัวทางเศรษฐกิจในยูโรโซน และอัตราเงินเฟ้อในปีนี้ นายมาริโอ ดรากี ประธาน ECB กล่าวในการแถลงข่าวเมื่อวานนี้ว่า ECB คาดว่าเศรษฐกิจยูโรโซนจะมีการขยายตัว 1.6% ในปีนี้ เพิ่มขึ้นจากระดับ 1.4% ที่คาดการณ์ในเดือนมี.ค.
ขณะที่คาดว่าอัตราเงินเฟ้อจะอยู่ที่ 0.2% ในปีนี้ เพิ่มขึ้นจากระดับ 0.1% ที่คาดการณ์ก่อนหน้านี้ นอกจากนี้ ECB คาดว่าอัตราเงินเฟ้อจะดีดตัวขึ้นในช่วงครึ่งหลังของปีนี้ และฟื้นตัวขึ้นต่อไปในปี 2017 และ 2018 นายดรากีคาดการณ์ว่าการฟื้นตัวทางเศรษฐกิจจะอยู่ในระดับปานกลาง และมีความต่อเนื่อง
อย่างไรก็ตาม ภาวะการซื้อขายในตลาดหุ้นยุโรปเป็นไปอย่างผันผวน เนื่องจากนักลงทุนเทขายหุ้นกลุ่มพลังงาน หลังจากที่ประชุมกลุ่มประเทศผู้ส่งออกน้ำมัน (OPEC) ไม่สามารถตกลงกันได้เกี่ยวกับการควบคุมราคาและปริมาณน้ำมันในตลาด โดยหุ้นโททาล เอสเอ และหุ้นเทคนิป เอสเอ ซึ่งเป็นบริษัทพลังงานรายใหญ่ ต่างก็ร่วงลงอย่างน้อย 1.6%